NACRT

Na temelju članka 33. stavak 2. Zakona o lokalnoj i područnoj (regionalnoj) samouprave („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) i članka 36. stavak 1. podstavak 2. Statuta Grada Novske („Službeni vjesnik“ Grada Novske broj: 24/09, 47/10, 29/11, 8/13 i 39/14 ) Gradsko vijeće Grada Novske na 7 sjednici održanoj 31. siječnja 2018. godine, donijelo je

**POSLOVNIČKU ODLUKU**

**o Izmjenama i dopunama Poslovnika**

**Gradskog vijeća Grada Novske**

**Članak 1.**

U Poslovniku Gradskog vijeća Grada Novske („Službeni vjesnik“ Grada Novske broj: 24/09, 8/13, 39/14 i 45/17) u članku 1. iza stavka 1. dodaje se stavak 2. koji glasi:

„ Izrazi u ovom Poslovniku koji imaju rodno značenje odnose se jednako na muški i ženski rod“.

**Članak 2.**

U članku 4. stavak 2. mijenja se i glasi:

„(2) Mandat članova Gradskog vijeća izabranih na redovnim izborima započinje danom konstituiranja Gradskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.

Stavak 3. mijenja se i glasi:

Mandat članova Gradskog vijeća izabranog na prijevremenim izborima, započinje danom konstituiranja Gradskog vijeća i traje do isteka tekućeg mandata Gradskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća sukladno odredbama Zakona kojim se uređuje lokalna i područna samouprava.“

Stavak 4. briše se.

Dosadašnji stavci 5. 6. i 7. postaju stavci 4. 5. i 6.

**Članak 3.**

U članku 16. iza stavka 2. dodaje se novi stavak 3. koji glasi:

„ (3) Vijećnici imaju pravo na opravdani neplaćeni izostanak s posla radi sudjelovanja u radu Gradskog vijeća i njegovih radnih tijela“.

**Članak 4.**

U članku 47. iza riječi „ Poslovnik“ briše se riječ „godišnji“ a iza riječi „ proračun,“ riječi „zaključni račun“ zamjenjuju se riječima „ Izvještaj o izvršenju proračuna“.

**Članak 5.**

U članku 62. stavku 3. riječi „ danom objave“, zamjenjuju se riječima „ prvi dan nakon dana objave“.

**Članak 6.**

U Glavi IX iza riječi „GODIŠNJEG“ riječi „OBRAČUNA“ zamjenjuju se riječima„ IZVJEŠTAJA O IZVRŠENJU“.

**Članak 7.**

U članku 70. stavak 4. briše se.

**Članak 8.**

U članku 82. stavak 1. mijenja se i glasi:

„ (1) Gradonačelnik kao jedini ovlašteni predlagatelj, dužan je utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.“

Stavci 2. i 3. brišu se.

**Članak 9.**

Članak 82 a. mijenja se i glasi:

Na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Gradsko vijeće i razriješiti gradonačelnik i njegove zamjenike koji su izabrani zajedno s njim, te imenovati povjerenika i raspisati prijevremene izbore sukladno posebnom zakonu ako:

* nakon raspuštanja Gradskog vijeća i provođenja prijevremenih izbora, novoizabrano Gradsko vijeće ne donese proračun u roku 90 dana od konstituiranja,
* ako novoizabrani gradonačelnik u slučaju kada su bili provedeni prijevremeni izbori za gradonačelnika koji je bio razriješen jer nije predložio proračun pa je novoizabrani gradonačelnik bio dužan predložiti proračun u roku 45 dana od stupanja na dužnost a Gradsko vijeće u roku od 45 dana donijeti proračun a proračun nije donesen.

**Članak 10.**

Ova Poslovnička odluka stupa na snagu osmog dana od dana objave u „Službenom vjesniku“ Grada Novske.

**SISAČKO-MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

**KLASA:021-05/18-01/1**

**URBROJ: 2176/04-01-18-2**

**Novska, ………….2018.**

 **Predsjednik**

 **Ivica Vulić**

**OBRAZLOŽENJE POSLOVNIČKE ODLUKE**

**o Izmjenama i dopunama Poslovnika Gradskog vijeća Grada Novske**

**PRAVNI OSNOV:**

Zakon o lokalnoj i područnoj (regionalnoj) samoupravi („Narodne novine“broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) i Statut Grada Novske („Službeni vjesnik“ Grada Novske broj: 24/09, 47/10, 29/11, 3/13, 8/13 i 39/14).

Odredbom članka 36. stavak 1. podstavak 2. Statuta Grada Novske, propisana je nadležnost Gradskog vijeća za donošenje Poslovnika o svom radu, pa shodno tome i donošenje njegovih izmjena i dopuna.

**OBRAZLOŽENJE:**

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj: 23/17), propisana je obveza jedinica lokalne i područne (regionalne) samouprave da u roku od 60 dana od dana stupanja na snagu zakona usklade svoje statute i druge opće akte s odredbama zakona. Zakon je stupio na snagu 13. prosinca 2017 godine te se slijedom navedenog predlažu Izmjene i dopune Poslovnika Gradskog vijeća Grada Novske.

Člankom 2. mijenjana je odredba članka 4. stavak 2. i 3. kojom su detaljnije određeni dan početka i dan prestanka mandata članova Gradskog vijeća, izabranih na redovnim i prijevremenim izborima prema kojima mandat članova Gradskog vijeća izabranih na redovnim izborima započinje danom konstituiranja Gradskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.

Mandat članova Gradskog vijeća izabranog na prijevremenim izborima, započinje danom konstituiranja Gradskog vijeća i traje do isteka tekućeg mandata Gradskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća sukladno odredbama Zakona kojim se uređuje lokalna i područna samouprava.“

Člankom 3. u članku 16. iza stavka 2. dodaje se novi stavak 3. kojim je propisano pravo vijećnika na opravdani neplaćeni izostanak s posla radi sudjelovanja u radu Gradskog vijeća i njegovih radnih tijela.

Člankom 4. u članku 47. brisana je riječi „godišnji“ a riječi „zaključni račun“ zamijenjene su riječima - Izvještaj o izvršenju proračuna, U navedenim izmjenama naziv dokumenta se usklađuje terminološki s zakonom i glasi „Donošenje proračuna i izvještaja o izvršenju proračuna,

Člankom 5. u članku 62, stavku 3. propisano je da opći akt najranije može stupiti na snagu prvog dana nakon dana objave.

U članku 6. mijenja se naziv IX. Glave, Poslovnika na način da ista sada glasi: DONOŠENJE PRORAČUNA I GODIŠNJEG IZVRŠENJA PRORAČUNA GRADA NOVSKE, a mijenja se radi promjene naziva akta.

Člankom 7. u članku 70. brisan je stavak 4. jer je izmjenama zakona propisano da podneseni prijedlog proračuna gradonačelnik ne može povući i nakon glasovanja o amandmanima, a prije glasovanja o proračunu u cjelini.

Člankom 8. u članku 82. mijenjan je stavak 1. na način da je propisano da je gradonačelnik dužan utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.

U istom članku stavak 2. brisan je jer je izmjenama zakona propisano da nije više u nadležnosti vijećnika Gradskog vijeća predlaganje odluke o privremenom financiranju, ako se proračun za narednu godinu ne može donijeti prije početka godine za koju se donosi, a Gradonačelnik ne predloži privremeno financiranje.

U istom članku stavak 3. brisana je jer zakonom propisano da Gradonačelnik više ne može povući podneseni prijedlog proračuna nakon glasovanja o amandmanima a prije glasovanja o proračunu u cjelini.

U *tom slučaju - ako gradonačelnik, ne povuče prijedlog proračuna, tada će Gradsko vijeće usvojiti izmijenjeni prijedlog proračuna kako je izmijenjen s usvojenim amandmanima koje je predložilo upravo Gradsko vijeće, a ukoliko gradonačelnik, ne bude suglasan s usvojenim amandmanima te stoga povuče svoj prijedlog proračuna, posljedica toga je jedino razrješenje Gradonačelnika,znači, prestanak mandata gradonačelnika i njihovih zamjenika, ali ne i Gradskog vijeća*.

Člankom 9. mijenja se članak 82 a. jer je izmjenama zakona redefiniran institut istovremenog raspuštanja Gradskog vijeća i razrješenja gradonačelnika i njegovih zamjenika u postupku donošenja proračuna.

*Izmijenjenim člankom propisano je sljedeće:*

*Na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Gradsko vijeće i razriješiti gradonačelnik i njegove zamjenike koji su izabrani zajedno s njim, te imenovati povjerenika i raspisati prijevremene izbore sukladno posebnom zakonu ako:*

* *nakon raspuštanja Gradskog vijeća i provođenja prijevremenih izbora, novoizabrano Gradsko vijeće ne donese proračun u roku 90 dana od konstituiranja,*
* *ako novoizabrani gradonačelnik u slučaju kada su bili provedeni prijevremeni izbori za gradonačelnika koji je bio razriješen jer nije predložio proračun pa je novoizabrani gradonačelnik bio dužan predložiti proračun u roku 45 dana od stupanja na dužnost a Gradsko vijeće u roku od 45 dana donijeti proračun a proračun nije donesen,*

Prijedlog Poslovničke odluke o Izmjenama i dopunama Poslovnika Gradskog vijeća Grada Novske, upućuju se u daljnju proceduru radi donošenja.

 **Pročelnica**

 **Sonja Marohnić-Horvat, dipl. iur**.